title: Регламент за изпълнение (ЕС) 2017/777 на Комисията от 4 май 2017 година за започване на преглед на Регламент за изпълнение (ЕС) № 501/2013 на Съвета (за разширяване на обхвата на окончателното антидъмпингово мито върху вноса на велосипеди с произход от Китайската народна република, за да включва вноса на велосипеди, изпращани от Индонезия, Малайзия, Шри Ланка и Тунис, независимо дали са декларирани с произход от Индонезия, Малайзия, Шри Ланка и Тунис) с оглед проучване на възможността за освобождаване на един тунизийски производител износител от действието на посочените мерки, за отмяна на антидъмпинговото мито по отношение на вноса от посочения производител износител и за въвеждане на регистрационен режим към вноса от посочения производител износител

text:
               5.5.2017

               BG

               Официален вестник на Европейския съюз

               L 116/20

         РЕГЛАМЕНТ ЗА ИЗПЪЛНЕНИЕ (ЕС) 2017/777 НА КОМИСИЯТА
   от 4 май 2017 година
   за започване на преглед на Регламент за изпълнение (ЕС) № 501/2013 на Съвета (за разширяване на обхвата на окончателното антидъмпингово мито върху вноса на велосипеди с произход от Китайската народна република, за да включва вноса на велосипеди, изпращани от Индонезия, Малайзия, Шри Ланка и Тунис, независимо дали са декларирани с произход от Индонезия, Малайзия, Шри Ланка и Тунис) с оглед проучване на възможността за освобождаване на един тунизийски производител износител от действието на посочените мерки, за отмяна на антидъмпинговото мито по отношение на вноса от посочения производител износител и за въвеждане на регистрационен режим към вноса от посочения производител износител
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (1) („Основния антидъмпингов регламент“), и по-специално член 11, параграф 4, член 13, параграф 4 и член 14, параграф 5 от него,
   след като уведоми държавите членки,
   като има предвид, че:
   1.   ИСКАНЕ

               (1)

               В съответствие с член 11, параграф 4 и член 13, параграф 4 от Основния антидъмпингов регламент Европейската комисия („Комисията“) получи искане за освобождаване от антидъмпинговите мерки, които са приложими към вноса на велосипеди с произход от Китайската народна република и бяха разширени с цел да обхванат вноса на велосипеди, изпращани от Индонезия, Малайзия, Шри Ланка и Тунис, независимо дали са декларирани с произход от Индонезия, Малайзия, Шри Ланка и Тунис.

               (2)

               Искането е подадено на 13 септември 2016 г. от Look Design System SA („заявител“) — производител износител на велосипеди в Тунис („засегната страна“).

         2.   ПРОДУКТ, ПРЕДМЕТ НА ПРЕГЛЕДА

               (3)

               Продуктът, предмет на преглед, е велосипеди (включително велосипеди на три колела за пренасяне на товари, с изключение на велосипеди с едно колело) без двигател, изпращани от Индонезия, Малайзия, Шри Ланка и Тунис, независимо дали са декларирани с произход от Индонезия, Малайзия, Шри Ланка и Тунис, които към момента попадат в обхвата на кодове по КН ex 8712 00 30 и ex 8712 00 70 (код по ТАРИК 8712003010 и 8712007091)

         3.   СЪЩЕСТВУВАЩИ МЕРКИ

               (4)

               На 29 май 2013 г. Съветът, след провеждане на междинен преглед съгласно член 11, параграф 3 от Регламент (ЕО) № 1225/2009 (2), с Регламент (ЕС) № 502/2013 (3) измени Регламент за изпълнение (ЕС) № 990/2011 на Съвета (4) за налагане на окончателно антидъмпингово мито върху вноса на велосипеди с произход от Китайската народна република.

               (5)

               На същата дата Съветът с Регламент за изпълнение (ЕС) 501/2013 (5) разшири мерките върху вноса на велосипеди с произход от Китайската народна република, за да обхванат вноса на велосипеди, изпращани от Индонезия, Малайзия, Шри Ланка и Тунис, независимо дали са декларирани с произход от Индонезия, Малайзия, Шри Ланка и Тунис.

               (6)

               На 18 май 2015 г. Комисията с Регламент за изпълнение (ЕС) 2015/776 (6) разшири мерките върху вноса на велосипеди с произход от Китайската народна република, за да обхванат вноса на велосипеди, изпращани от Камбоджа, Пакистан и Филипините, независимо дали са декларирани с произход от Камбоджа, Пакистан и Филипините.

         4.   ОСНОВАНИЯ ЗА ПРЕГЛЕДА

               (7)

               Заявителят твърди, че той не е свързан с никой от износителите или производителите в засегнатата страна, по отношение на които се прилагат антидъмпинговите мерки за продукта, предмет на прегледа.

               (8)

               Заявителят твърди също така, че не е изнасял продукта, предмет на прегледа, за Съюза по време на разследвания период, използван в разследването, довело до мерките с разширен обхват, а именно периода 1 септември 2011 г. — 31 август 2012 г.

               (9)

               Освен това заявителят твърди, че не е заобикалял съществуващите мерки.

               (10)

               Накрая, заявителят представи доказателство, че през август 2016 г. е извършил износ за Съюза на продукта, предмет на прегледа.

         5.   ПРОЦЕДУРА

   5.1.   Започване на процедура

               (11)

               След като проучи наличните данни, Комисията стигна до заключението, че има достатъчно данни, обосноваващи започването на разследване в съответствие с член 11, параграф 4 и член 13, параграф 4 от Основния антидъмпингов регламент с оглед проучване на възможността за освобождаване на заявителя от действието на мерките с разширен обхват.
               Производителите от Съюза, за които е известно, че са засегнати, бяха уведомени за искането за преглед и им беше предоставена възможност да направят коментари, но такива не бяха получени.

         5.2.   Отмяна на съществуващите антидъмпингови мерки и въвеждане на регистрационен режим за вноса

               (12)

               Съгласно член 11, параграф 4 от Основния антидъмпингов регламент действащото антидъмпингово мито следва да се отмени по отношение на вноса на продукта, предмет на прегледа, произвеждан и продаван от заявителя за износ за Съюза.

               (13)

               Същевременно за този внос следва да се въведе регистрационен режим в съответствие с член 14, параграф 5 от Основния антидъмпингов регламент, за да се гарантира, че ако при прегледа се установи заобикаляне на мерките от страна на заявителя, антидъмпинговите мита могат да бъдат начислени от датата на въвеждане на регистрационния режим за този внос. Размерът на възможните бъдещи задължения на заявителя не може да бъде изчислен на този етап на разследването.

         5.3.   Разследван период в рамките на прегледа

               (14)

               Разследването ще обхване периода от 1 април 2016 г. до 31 март 2017 г. („разследван период в рамките на прегледа“).

         5.4.   Разследване на заявителя

               (15)

               За да получи информацията, която счита за необходима за разследването, Комисията ще изпрати въпросник на заявителя. Съгласно член 6, параграф 2 от Основния антидъмпингов регламент заявителят трябва да представи попълнения въпросник в срок от 37 дни от датата на влизане в сила на настоящия регламент, освен ако е посочено друго.

         5.5.   Други писмени изявления

               (16)

               При спазване на разпоредбите от настоящия регламент всички заинтересовани страни се приканват да изложат становищата си и да предоставят информация, както и доказателства в нейна подкрепа. Информацията и доказателствата в нейна подкрепа трябва да бъдат получени от Комисията в срок от 37 дни от датата на влизане в сила на настоящия регламент, освен ако е посочено друго.

         5.6.   Възможност за изслушване от службите на Комисията, на които е възложено разследването

               (17)

               Всички заинтересовани страни могат да поискат да бъдат изслушани от службите на Комисията, на които е възложено разследването. Всяко искане за изслушване трябва да бъде отправено в писмена форма и да бъде надлежно обосновано. Исканията за изслушване по въпроси, отнасящи се до началния етап на разследването, трябва да бъдат подадени в срок от 15 дни от датата на влизане в сила на настоящия регламент. След изтичането на този срок исканията за изслушване трябва да бъдат подадени в сроковете, изрично указани от Комисията в нейната комуникация със страните.

         5.7.   Указания за представяне на писмени изявления и за изпращане на попълнени въпросници и кореспонденция

               (18)

               Информацията, предоставена на Комисията за целите на разследванията за търговска защита, не трябва да бъде обект на авторски права. Преди да представят на Комисията информация и/или данни, които са обект на авторски права на трета страна, заинтересованите страни трябва да поискат специално разрешение от носителя на авторското право, с което изрично се позволява: а) Комисията да използва информацията и данните за целите на настоящата процедура за търговска защита и б) информацията и/или данните да бъдат предоставени на заинтересованите страни по настоящото разследване по начин, който им позволява да упражнят правото си на защита.

               (19)

               Всички писмени изявления, включително информацията, която се изисква в настоящия регламент, попълнените въпросници и кореспонденцията, предоставени от заинтересованите страни на поверителна основа, следва да се обозначават с „Limited“ (7).

               (20)

               В съответствие с член 19, параграф 2 от Основния антидъмпингов регламент от заинтересованите страни, предоставящи обозначена с „Limited“ информация, се изисква да представят неповерителни резюмета, обозначени с „For inspection by interested parties“. Тези резюмета следва да бъдат достатъчно подробни, за да позволят разбиране в приемлива степен на същността на предоставената на поверителна основа информация. Ако заинтересована страна, която предоставя поверителна информация, не представи нейно неповерително резюме в изисквания формат и с необходимото качество, тази информация може да не бъде взета предвид.

               (21)

               Заинтересованите страни се приканват да правят всички изявления и да подават всички искания по електронна поща, включително сканирани пълномощни и удостоверения, с изключение на обемни отговори, които следва да бъдат предадени на CD-ROM или DVD на ръка или с препоръчана поща. Чрез използване на електронна поща заинтересованите страни изразяват съгласието си с правилата, приложими за подаване в електронен формат, съдържащи се в документа „КОРЕСПОНДЕНЦИЯ С ЕВРОПЕЙСКАТА КОМИСИЯ ПО СЛУЧАИ ЗА ТЪРГОВСКА ЗАЩИТА“, публикуван на уебсайта на Генерална дирекция „Търговия“: http://trade.ec.europa.eu/doclib/docs/2014/june/tradoc_152563.pdf Заинтересованите страни трябва да посочат своето име, адрес, телефонен номер и валиден адрес на електронна поща и следва да гарантират, че предоставеният адрес на електронна поща е функциониращ официален служебен адрес, който се проверява ежедневно. След като данните за контакт бъдат предоставени, Комисията ще осъществява комуникацията със заинтересованите страни само по електронна поща, освен ако те изрично поискат да получават всички документи от Комисията посредством друго средство за комуникация или освен ако естеството на документа, който трябва да бъде изпратен, изисква използването на препоръчана поща. За повече информация относно правилата за кореспонденция с Комисията, включително принципите, които се прилагат по отношение на изявленията, подадени по електронна поща, заинтересованите страни следва да направят справка с указанията за комуникация със заинтересованите страни, посочени по-горе.
               Адрес на Комисията за кореспонденция:

                           European Commission

                           Directorate-General for Trade

                           Directorate H

                           Office: CHAR 04/039

                           1049 Bruxelles/Brussel

                           BELGIQUE/BELGIË

                           Електронна поща: TRADE-R662-BICYCLES-CIR@ec.europa.eu

         6.   НЕОКАЗВАНЕ НА СЪДЕЙСТВИЕ

               (22)

               В случай че заинтересована страна откаже достъп до необходимата информация, не я предостави в срок или значително възпрепятства разследването, заключенията, независимо дали са положителни или отрицателни, може да бъдат направени въз основа на наличните факти в съответствие с член 18 от Основния антидъмпингов регламент.

               (23)

               Ако се установи, че заинтересована страна е предоставила невярна или подвеждаща информация, тази информация може да не бъде взета предвид и може да се използват наличните факти.

               (24)

               Ако заинтересована страна не оказва съдействие или оказва само частично съдействие и поради това заключенията се основават на наличните факти в съответствие с член 18 от Основния антидъмпингов регламент, резултатът от разследването може да бъде по-малко благоприятен за тази страна, отколкото ако тя е оказала съдействие.

               (25)

               Ако отговорът не бъде изпратен по електронен път, това не се счита за неоказване на съдействие, при условие че заинтересованата страна покаже, че представянето на отговор по изисквания начин би довело до прекомерни допълнителни затруднения или разходи. Заинтересованата страна следва незабавно да се свърже с Комисията.

         7.   СЛУЖИТЕЛ ПО ИЗСЛУШВАНИЯТА

               (26)

               Заинтересованите страни могат да поискат намесата на служителя по изслушванията при търговските процедури. Служителят по изслушванията действа като посредник между заинтересованите страни и службите на Комисията, на които е възложено разследването. Служителят по изслушванията разглежда искания за достъп до досието, спорове относно поверителността на документите, искания за удължаване на сроковете и искания за изслушване, отправени от трети страни. Служителят по изслушванията може да организира изслушване на отделна заинтересована страна и да действа като медиатор, за да гарантира, че заинтересованите страни упражняват изцяло правото си на защита. Служителят по изслушванията ще предостави също така възможност за провеждане на изслушване на страните, което да позволи да бъдат представени различни гледни точки и да бъдат изложени контрааргументи.

               (27)

               Искането за изслушване от служителя по изслушванията следва да бъде отправено в писмена форма и да бъде надлежно обосновано. Исканията за изслушване по въпроси, отнасящи се до началния етап на разследването, трябва да бъдат подадени в срок от 15 дни от датата на влизане в сила на настоящия регламент. След изтичането на този срок исканията за изслушване трябва да бъдат подадени в сроковете, изрично указани от Комисията в нейната комуникация със страните.

               (28)

               За допълнителна информация и данни за контакт заинтересованите страни могат да посетят уебстраниците на служителя по изслушванията на уебсайта на Генерална дирекция „Търговия“: http://ec.europa.eu/trade/trade-policy-and-you/contacts/hearing-officer/

         8.   ГРАФИК НА РАЗСЛЕДВАНЕТО

               (29)

               В съответствие с член 11, параграф 5 от Основния антидъмпингов регламент разследването ще бъде приключено в срок от девет месеца от датата на влизане в сила на настоящия регламент.

         9.   ОБРАБОТКА НА ЛИЧНИТЕ ДАННИ

               (30)

               С всички лични данни, събрани по време на настоящото разследване, ще се борави в съответствие с Регламент (ЕО) № 45/2001 на Европейския парламент и на Съвета (8),

         ПРИЕ НАСТОЯЩИЯ РЕГЛАМЕНТ:
   Член 1
   Съгласно член 11, параграф 4 и член 13, параграф 4 от Регламент (ЕС) 2016/1036 се започва преглед на Регламент за изпълнение (ЕС) № 501/2013 с цел да се установи дали върху вноса на велосипеди (включително велосипеди на три колела за пренасяне на товари, с изключение на велосипеди с едно колело) без двигател, изпращани от Индонезия, Малайзия, Шри Ланка и Тунис, независимо дали са декларирани с произход от Индонезия, Малайзия, Шри Ланка и Тунис, които към момента попадат в обхвата на кодове по КН ex 8712 00 30 и ex 8712 00 70 (допълнителен код по ТАРИК 8712003010 и 8712007091), произведени от Look Design System SA (допълнителен код по ТАРИК C206), следва да се прилагат антидъмпинговите мерки, наложени с Регламент за изпълнение (ЕС) № 501/2013.
   Член 2
   Антидъмпинговото мито, наложено с Регламент за изпълнение (ЕС) № 501/2013, се отменя по отношение на вноса, посочен в член 1 от настоящия регламент.
   Член 3
   Съгласно член 14, параграф 5 от Регламент (ЕС) 2016/1036 митническите органи предприемат необходимите мерки за въвеждане на регистрационен режим във връзка с посочения в член 1 от настоящия регламент внос в Съюза.
   Срокът на регистрационния режим изтича девет месеца след датата на влизане в сила на настоящия регламент.
   Член 4
   Настоящият регламент влиза в сила в деня след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 4 май 2017 година.

            За Комисията

            Председател

         Jean-Claude JUNCKER

      (1)  ОВ L 176, 30.6.2016 г., стр. 21.

      (2)  Регламент (ЕО) № 1225/2009 на Съвета от 30 ноември 2009 година за защита срещу дъмпингов внос от страни, които не са членки на Европейската общност (ОВ L 343, 22.12.2009 г., стр. 51).

      (3)  Регламент (ЕС) № 502/2013 на Съвета от 29 май 2013 година за изменение на Регламент за изпълнение (ЕС) № 990/2011 за налагане на окончателно антидъмпингово мито върху вноса на велосипеди с произход от Китайската народна република след провеждането на междинно преразглеждане съгласно член 11, параграф 3 от Регламент (ЕО) № 1225/2009 (ОВ L 153, 5.6.2013 г., стр. 17).

      (4)  Регламент за изпълнение (ЕС) № 990/2011 на Съвета от 3 октомври 2011 година за налагане на окончателно антидъмпингово мито върху вноса на велосипеди с произход от Китайската народна република след провеждането на преразглеждане с оглед изтичане на срока на действие на мерките съгласно член 11, параграф 2 от Регламент (ЕО) № 1225/2009 (ОВ L 261, 6.10.2011 г., стр. 2).

      (5)  Регламент за изпълнение (ЕС) № 501/2013 на Съвета от 29 май 2013 година за разширяване на обхвата на окончателното антидъмпингово мито, наложено с Регламент за изпълнение (ЕС) № 990/2011 върху вноса на велосипеди с произход от Китайската народна република, за да включва вноса на велосипеди, изпращани от Индонезия, Малайзия, Шри Ланка и Тунис, независимо дали са декларирани с произход от Индонезия, Малайзия, Шри Ланка и Тунис (ОВ L 153, 5.6.2013 г., стр. 1).

      (6)  Регламент за изпълнение (ЕС) 2015/776 на Комисията от 18 май 2015 година за разширяване на обхвата на окончателното антидъмпингово мито, наложено с Регламент (ЕС) № 502/2013 на Съвета върху вноса на велосипеди с произход от Китайската народна република, към вноса на велосипеди, изпращани от Камбоджа, Пакистан и Филипините, независимо дали са декларирани с произход от Камбоджа, Пакистан и Филипините (ОВ L 122, 19.5.2015 г., стр. 4).

      (7)  Документ, който е обозначен с Limited, се счита за поверителен в съответствие с член 19 от Регламент (ЕС) 2016/1036 и член 6 от Споразумението на СТО за прилагането на член VI от Общото споразумение за митата и търговията от 1994 г. (Антидъмпингово споразумение). Той е също така защитен документ в съответствие с член 4 от Регламент (ЕО) № 1049/2001 на Европейския парламент и на Съвета от 30 май 2001 година относно публичния достъп до документи на Европейския парламент, на Съвета и на Комисията (ОВ L 145, 31.5.2001 г., стр. 43).

      (8)  Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (ОВ L 8, 12.1.2001 г., стр. 1).


title: Регламент за изпълнение (ЕС) 2016/1806 на Комисията от 29 септември 2016 година за одобрение на изменение, което не е несъществено, в спецификацията на наименование, вписано в регистъра на защитените наименования за произход и на защитените географски указания [Dehesa de Extremadura (ЗНП)]

text:
               13.10.2016

               BG

               Официален вестник на Европейския съюз

               L 276/3

         РЕГЛАМЕНТ ЗА ИЗПЪЛНЕНИЕ (ЕС) 2016/1806 НА КОМИСИЯТА
   от 29 септември 2016 година
   за одобрение на изменение, което не е несъществено, в спецификацията на наименование, вписано в регистъра на защитените наименования за произход и на защитените географски указания [Dehesa de Extremadura (ЗНП)]
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 2 от него,
   като има предвид, че:

               (1)

               В съответствие с член 53, параграф 1, първа алинея от Регламент (ЕС) № 1151/2012 Комисията разгледа заявлението на Испания за одобрение на изменение в спецификацията на защитеното наименование за произход „Dehesa de Extremadura“, регистрирано по силата на Регламент (ЕО) № 1107/96 на Комисията (2).

               (2)

               Тъй като въпросното изменение не е несъществено по смисъла на член 53, параграф 2 от Регламент (ЕС) № 1151/2012, в съответствие с член 50, параграф 2, буква а) от същия регламент Комисията публикува заявлението за изменение в Официален вестник на Европейския съюз
                   (3).

               (3)

               Тъй като Комисията не получи никакви възражения съгласно член 51 от Регламент (ЕС) № 1151/2012, изменението в спецификацията следва да бъде одобрено,

         ПРИЕ НАСТОЯЩИЯ РЕГЛАМЕНТ:
   Член 1
   Одобрява се публикуваното в Официален вестник на Европейския съюз изменение в спецификацията на наименованието „Dehesa de Extremadura“ (ЗНП).
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 29 септември 2016 година.

            За Комисията,

            от името на председателя,

         Phil HOGAN

            Член на Комисията

      (1)  ОВ L 343, 14.12.2012 г., стр. 1.

      (2)  Регламент (ЕО) № 1107/96 на Комисията от 12 юни 1996 г. относно регистриране на географски указания и наименования за произход по процедурата, предвидена в член 17 на Регламент (ЕИО) № 2081/92 на Съвета (ОВ L 148, 21.6.1996 г., стр. 1).

      (3)  ОВ C 207, 10.6.2016 г., стр. 17.


title: Регламент за изпълнение (ЕС) 2017/1350 на Комисията от 19 юли 2017 година за определяне на коефициента на разпределение за количествата, за които се отнасят подадените от 1 до 7 юли 2017 г. заявления за лицензии за внос в рамките на тарифните квоти, открити по силата на Регламент (ЕО) № 341/2007 за чесън

text:
                  20.7.2017

                  BG

                  Официален вестник на Европейския съюз

                  L 188/9

            РЕГЛАМЕНТ ЗА ИЗПЪЛНЕНИЕ (ЕС) 2017/1350 НА КОМИСИЯТА
      от 19 юли 2017 година
      за определяне на коефициента на разпределение за количествата, за които се отнасят подадените от 1 до 7 юли 2017 г. заявления за лицензии за внос в рамките на тарифните квоти, открити по силата на Регламент (ЕО) № 341/2007 за чесън
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1), и по-специално член 188, параграфи 1 и 3 от него,
      като има предвид, че:

                  (1)

                  С Регламент (ЕО) № 341/2007 на Комисията (2) се откриват годишни тарифни квоти за внос на чесън.

                  (2)

                  По отношение на някои от квотите количествата, за които се отнасят заявленията за лицензии за внос „А“, подадени през първите седем календарни дни на месец юли 2017 г. за подпериода от 1 септември 2017 г. до 30 ноември 2017 г., са по-високи от наличните количества. Поради това следва да се определи до каква степен могат да бъдат издавани лицензии за внос „А“, като се определи коефициент на разпределение, който да се прилага към заявените количества, изчислен съгласно член 7, параграф 2 от Регламент (ЕО) № 1301/2006 на Комисията (3).

                  (3)

                  За да се гарантира ефективността на мярката, настоящият регламент следва да влезе в сила в деня на публикуването му в Официален вестник на Европейския съюз,

            ПРИЕ НАСТОЯЩИЯ РЕГЛАМЕНТ:
      Член 1
      По отношение на количествата, за които се отнасят подадените по силата на Регламент (ЕО) № 341/2007 заявления за лицензии за внос „А“ за подпериода от 1 септември 2017 г. до 30 ноември 2017 г., се прилага коефициентът на разпределение, посочен в приложението към настоящия регламент.
      Член 2
      Настоящият регламент влиза в сила в деня на публикуването му в Официален вестник на Европейския съюз.

         Настоящият регламент е задължителен в своята цялост и се прилага пряко във всички държави членки.
         Съставено в Брюксел на 19 юли 2017 година.

               За Комисията,

               от името на председателя,

            Jerzy PLEWA

               Генерален директор

               Генерална дирекция „Земеделие и развитие на селските райони“

         (1)  ОВ L 347, 20.12.2013 г., стр. 671.

         (2)  Регламент (ЕО) № 341/2007 на Комисията от 29 март 2007 г. за откриване и управление на тарифни квоти и за установяване на режим за лицензии за внос и удостоверения за произход на чесън и някои други селскостопански продукти, внесени от трети страни (ОВ L 90, 30.3.2007 г., стр. 12).

         (3)  Регламент (ЕО) № 1301/2006 на Комисията от 31 август 2006 г. за определяне на общи правила за управление на тарифните квоти за внос на земеделски продукти, които се управляват чрез система на лицензии за внос (ОВ L 238, 1.9.2006 г., стр. 13).

         ПРИЛОЖЕНИЕ

                     Произход

                     Пореден номер

                     Коефициент на разпределение — заявления, подадени за подпериода от 1.9.2017 г. до 30.11.2017  г.
                     (в %)

                     Китай

                                 —

                                 традиционни вносители

                     09.4105

                     —

                                 —

                                 нови вносители

                     09.4100

                     0,500834

                     Други трети държави

                                 —

                                 традиционни вносители

                     09.4106

                     —

                                 —

                                 нови вносители

                     09.4102

                     —


title: Регламент за изпълнение (ЕС) № 1056/2013 на Комисията от 29 октомври 2013 година за изменение на приложението към Регламент (ЕС) № 37/2010 относно фармакологичноактивните субстанции и тяхната класификация по отношение на максимално допустимите стойности на остатъчните количества в храните от животински произход във връзка със субстанцията неомицин  текст от значение за ЕИП

text:
               30.10.2013

               BG

               Официален вестник на Европейския съюз

               L 288/60

         РЕГЛАМЕНТ ЗА ИЗПЪЛНЕНИЕ (ЕС) № 1056/2013 НА КОМИСИЯТА
   от 29 октомври 2013 година
   за изменение на приложението към Регламент (ЕС) № 37/2010 относно фармакологичноактивните субстанции и тяхната класификация по отношение на максимално допустимите стойности на остатъчните количества в храните от животински произход във връзка със субстанцията неомицин
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 470/2009 на Европейския парламент и на Съвета от 6 май 2009 г. относно установяване на процедури на Общността за определяне на допустимите стойности на остатъчни количества от фармакологичноактивни субстанции в храни от животински произход, за отмяна на Регламент (ЕИО) № 2377/90 на Съвета и за изменение на Директива 2001/82/ЕО на Европейския парламент и на Съвета и на Регламент (ЕО) № 726/2004 на Европейския парламент и на Съвета (1), и по-специално член 14 във връзка с член 17 от него,
   като взе предвид становището на Европейската агенция по лекарствата, изготвено от Комитета по лекарствените продукти за ветеринарна употреба,
   като има предвид, че:

               (1)

               Максимално допустимите стойности на остатъчните количества (МДСОК) за фармакологичноактивни субстанции, предназначени за използване в Съюза във ветеринарномедицински продукти за животни, отглеждани за производство на храни, или в биоциди, използвани в животновъдството, са установени в съответствие с Регламент (ЕО) № 470/2009.

               (2)

               Фармакологичноактивните субстанции и тяхната класификация по отношение на МДСОК в храни от животински произход са установени в приложението към Регламент (ЕС) № 37/2010 на Комисията (2).

               (3)

               Понастоящем неомицинът е включен в таблица 1 от приложението към Регламент (ЕС) № 37/2010 като разрешена субстанция за всички видове животни, отглеждани за производство на храни, приложима за мускул, мазнина, черен дроб, бъбрек, мляко и яйца.

               (4)

               В Европейската агенция по лекарствата бе подадено заявление за изменение на съществуващото вписване за неомицина.

               (5)

               Допълнителни данни относно неомицина бяха представени и оценени от Комитета по лекарствените продукти за ветеринарна употреба. Вследствие на това посоченият комитет препоръчва изменение на настоящите МДСОК за неомицин.

               (6)

               В съответствие с член 5 от Регламент (ЕО) № 470/2009 Европейската агенция по лекарствата трябва да разгледа възможността МДСОК, установени за фармакологичноактивна субстанция в определен хранителен продукт, да бъдат използвани по отношение на друг хранителен продукт, получен от същия животински вид, или МДСОК, установени за фармакологичноактивна субстанция при един или повече видове, да бъдат използвани за други животински видове.

               (7)

               Комитетът по лекарствените продукти за ветеринарна употреба препоръча установяването на преразгледана МДСОК за неомицин за едър рогат добитък, приложим за бъбреци и черен дроб, и екстраполацията на преразгледаните МДСОК за неомицин при добитък, така че да са валидни за всички видове, отглеждани за производство на храни.

               (8)

               Поради това Регламент (ЕС) № 37/2010 следва да бъде съответно изменен.

               (9)

               Целесъобразно е да се предвиди разумен срок, в който заинтересованите страни да предприемат евентуалните необходими мерки, за да се съобразят с новите МДСОК.

               (10)

               Мерките, предвидени в настоящия регламент, са в съответствие със становището на Постоянния комитет по ветеринарните лекарствени продукти,

         ПРИЕ НАСТОЯЩИЯ РЕГЛАМЕНТ:
   Член 1
   Приложението към Регламент (ЕС) № 37/2010 се изменя, както е посочено в приложението към настоящия регламент.
   Член 2
   Настоящият регламент влиза в сила на двадесетия ден след публикуването му в Официален вестник на Европейския съюз.

   Той се прилага от 30 декември 2013 година.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 29 октомври 2013 година.

            За Комисията

            Председател

         José Manuel BARROSO

      (1)  ОВ L 152, 16.6.2009 г., стр. 11.

      (2)  ОВ L 15, 20.1.2010 г., стр. 1.

      ПРИЛОЖЕНИЕ
      В таблица 1 от приложението към Регламент (ЕС) № 37/2010 вписването за субстанцията неомицин се заменя със следното:

                     Фармакологичноактивна субстанция

                     Маркерно остатъчно вещество

                     Животински видове

                     МДСОК

                     Прицелни тъкани

                     Други разпоредби (в съответствие с член 14, параграф 7 от Регламент (ЕО) № 470/2009)

                     Терапевтична класификация

                     „Неомицин (включително фрамицетин)

                     Неомицин В

                     Всички видове, отглеждани за производство на храни

                     500 μg/kg

                     Мускул

                     За рибите МДСОК за мускул се отнася до „мускул и кожа в естествени пропорции“.
                     МДСОК за мазнини, черен дроб и бъбреци не се прилагат за рибите.
                     За свине и птици МДСОК за мазнина се отнася за „кожа и мазнина в естествени пропорции“.

                     Антиинфекциозни средства/антибиотици“

                     500 μg/kg

                     Мазнина

                     5 500 μg/kg

                     Черен дроб

                     9 000 μg/kg

                     Бъбрек

                     1 500 μg/kg

                     Мляко

                     500 μg/kg

                     Яйца


title: Регламент за изпълнение (ЕС) № 146/2012 на Комисията от 16 февруари 2012 година относно класирането на някои стоки в Комбинираната номенклатура

text:
               21.2.2012

               BG

               Официален вестник на Европейския съюз

               L 48/5

         РЕГЛАМЕНТ ЗА ИЗПЪЛНЕНИЕ (ЕС) № 146/2012 НА КОМИСИЯТА
   от 16 февруари 2012 година
   относно класирането на някои стоки в Комбинираната номенклатура
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква а) от него,
   като има предвид, че:

               (1)

               С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87, е необходимо да се приемат мерки относно класирането на стоките, посочени в приложението към настоящия регламент.

               (2)

               Регламент (ЕИО) № 2658/87 определя общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея или добавя допълнителни подраздели към нея и която е създадена със специални разпоредби на Съюза, с оглед на прилагането на тарифни и други мерки, свързани с търговията със стоки.

               (3)

               Съгласно тези общи правила стоките, описани в колона 1 от таблицата в приложението, следва да бъдат класирани по кодовете по КН, посочени в колона 2, на основание на посоченото в колона 3 от същата таблица.

               (4)

               Мерките, предвидени в настоящия регламент, са в съответствие със становището на Комитета по Митническия кодекс,

         ПРИЕ НАСТОЯЩИЯ РЕГЛАМЕНТ:
   Член 1
   Стоките, описани в колона 1 от таблицата в приложението, се класират в Комбинираната номенклатура по кода по КН, посочен в колона 2 от същата таблица.
   Член 2
   Настоящият регламент влиза в сила на двадесетия ден след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 16 февруари 2012 година.

            За Комисията, от името на председателя,
         Algirdas ŠEMETA

            Член на Комисията

      (1)  ОВ L 256, 7.9.1987 г., стр. 1.

      ПРИЛОЖЕНИЕ

                  Описание на стоките

                  Класиране
                  (код по КН)

                  Основания

                  (1)

                  (2)

                  (3)

                  Апарат в общ корпус с размери приблизително 42 × 25 × 6 cm, състоящ се от следните компоненти:

                              —

                              два микропроцесора, единият от които е предназначен само за четящото устройство за Blu-ray формат,

                              —

                              двоен цифров тунер DVB-S/DVB-T

                              —

                              вграден твърд диск от 250 GB,

                              —

                              четящо устройство за формат Blu-ray 2D и 3D,

                              —

                              четящо устройство за SD карти, и

                              —

                              четящо устройство за карти с чип за условен достъп до доставчик на услуги.

                        Апаратът е оборудван със следните интерфейси:

                              —

                              два радиочестотни входа,

                              —

                              един Ethernet (RJ-45),

                              —

                              един USB,

                              —

                              един HDMI,

                              —

                              един SCART,

                              —

                              два аудио изхода RCA, и

                              —

                              един S/PDIF (оптичен цифров аудио изход).

                        В момента на представяне апаратът може да приема и декодира цифрови телевизионни сигнали (безплатни канали и програми от доставчика на услуги). Той също може да се свързва към Интернет посредством интерфейса Ethernet.
                  Апаратът може да получава и декодира аудио и видео файлове от:

                              —

                              апарат в рамките на локална мрежа през т. нар. домашен шлюз и

                              —

                              външни източници през USB интерфейса (например твърд диск, USB памет, видеомагнетофони, цифрови фотоапарати, видеокамери) или през четящото устройство на SD карти.

                        Апаратът може да записва и възпроизвежда приеманите цифрови телевизионни сигнали, както и видео файловете, получени през четящото устройство на SD карти или USB интерфейса.
                  Апаратът може да възпроизвежда файлове от външни носители във формат DVD, Blu-Ray 2D и 3D и CD чрез интегрираното четящо устройство за формат Blu-Ray.

                  8521 90 00

                  Класирането се определя от общи правила 1 и 6 за тълкуване на Комбинираната номенклатура, от забележка 3 към раздел XVI, както и от съдържанието на кодове по КН 8521 и 8521 90 00.
                  Апаратът е съставно устройство, което може да извършва функциите, описани в позиции 8521 и 8528.
                  Предвид своите характеристики, а именно наличието на апарат за възпроизвеждане на образ и звук от позиция 8521 (в този случай четящото устройство за формат Blu-Ray) и възможността за записване на видео сигнали и файлове от широк кръг източници (включително видеомагнетофони, цифрови фотоапарати, видеокамери) независимо от връзката с доставчика на услуги, апаратът не е приемателен телевизионен апарат с вграден апарат за записване или възпроизвеждане на звук или образ и няма основен характер на „set-top приставка с комуникационна функция“.
                  Апаратът има основната функция на апарат за записване или възпроизвеждане на образ и звук с вграден видеотунер по смисъла на забележка 3 към раздел XVI.
                  Апаратът следователно трябва да бъде класиран в код по КН 8521 90 00 като друг апарат за записване или възпроизвеждане на образ и звук с вграден видеотунер.


title: Регламент за изпълнение (ЕС) № 1303/2011 на Комисията от 9 декември 2011 година относно класирането на някои стоки в Комбинираната номенклатура

text:
               14.12.2011

               BG

               Официален вестник на Европейския съюз

               L 330/17

         РЕГЛАМЕНТ ЗА ИЗПЪЛНЕНИЕ (ЕС) № 1303/2011 НА КОМИСИЯТА
   от 9 декември 2011 година
   относно класирането на някои стоки в Комбинираната номенклатура
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕИО) № 2658/87 на Съвета от 23 юли 1987 година относно тарифната и статистическа номенклатура и Общата митническа тарифа (1), и по-специално член 9, параграф 1, буква а) от него,
   като има предвид, че:

               (1)

               С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87, е необходимо да се приемат мерки относно класирането на стоките, посочени в приложението към настоящия регламент.

               (2)

               Регламент (ЕИО) № 2658/87 определя общи правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея или добавя допълнителни подраздели към нея и която е създадена със специални разпоредби на Съюза, с оглед на прилагането на тарифни и други мерки, свързани с търговията със стоки.

               (3)

               Съгласно тези общи правила стоките, описани в колона 1 от таблицата в приложението, следва да бъдат класирани в кодовете по КН, посочени в колона 2, на основание на посоченото в колона 3 от същата таблица.

               (4)

               Уместно е да се предвиди обвързващата тарифна информация, издадена от митническите органи на държавите-членки във връзка с класирането на стоки в Комбинираната номенклатура, но която не е в съответствие с настоящия регламент, да може да продължи да бъде ползвана от титуляря за срок от три месеца съгласно член 12, параграф 6 от Регламент (ЕИО) № 2913/92 на Съвета от 12 октомври 1992 година относно създаване на Митнически кодекс на Общността (2).

               (5)

               Комитетът по Митническия кодекс не е изразил становище в срока, определен от неговия председател,

         ПРИЕ НАСТОЯЩИЯ РЕГЛАМЕНТ:
   Член 1
   Стоките, описани в колона 1 от таблицата в приложението, се класират в Комбинираната номенклатура по кода по КН, посочен в колона 2 от същата таблица.
   Член 2
   Обвързващата тарифна информация, издадена от митническите органи на държавите-членки, която не е в съответствие с настоящия регламент, може да продължи да бъде ползвана за срок от три месеца съгласно член 12, параграф 6 от Регламент (ЕИО) № 2913/92.
   Член 3
   Настоящият регламент влиза в сила на двадесетия ден след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 9 декември 2011 година.

            За Комисията, от името на председателя,
         Algirdas ŠEMETA

            Член на Комисията

      (1)  ОВ L 256, 7.9.1987 г., стр. 1.

      (2)  ОВ L 302, 19.10.1992 г., стр. 1.

      ПРИЛОЖЕНИЕ

                  Описание на стоките

                  Класиране
                  (код по КН)

                  Основания

                  (1)

                  (2)

                  (3)

                  Гел, който се използва за обезболяване и съдържа следните съставки:

                              —

                              изопропилов алкохол

                              —

                              вода

                              —

                              билков екстракт (Ilex paraguariensis)

                              —

                              полимери на акрилната киселина (карбомер)

                              —

                              триетаноламин

                              —

                              ментол

                              —

                              камфор

                              —

                              силициев диоксид

                              —

                              метилпарабен

                              —

                              глицерин

                              —

                              пропиленгликол

                              —

                              тартразин (E102)

                              —

                              брилянтно синьо FCF (E133)

                        Количествата на съставките не се посочват върху опаковката на продукта.
                  Върху опаковката е указано продуктът да се използва за временно облекчение на слаби болки в мускулите и ставите, свързани с артрит, болки в гърба, разтежения и навяхвания.

                  3824 90 97

                  Класирането се определя от Общи правила 1 и 6 за тълкуване на Комбинираната номенклатура, допълнителна забележка 1 към глава 30 и описанието на кодове по КН 3824, 3824 90 и 3824 90 97.
                  Продуктът не служи нито за терапевтична употреба, тъй като не лекува заболяване, нито за профилактична употреба, тъй като не предпазва от заболяване. Той освен това не изпълнява изискванията, посочени в допълнителна забележка 1 към глава 30. Следователно се изключва класирането в позиция 3004 като медикамент.
                  Продуктът не следва да се разглежда като продукт за разкрасяване или гримиране, тъй като не се използва за поддържане на кожата. Въпреки че при прилагане върху кожата продуктът има охлаждащ ефект, той не я третира по никакъв начин. Следователно се изключва класирането в позиция 3304.
                  Следователно продуктът трябва да бъде класиран в код по КН 3824 90 97 като други химични продукти или препарати на химическата промишленост или на други, свързани с нея промишлености, неупоменати, нито включени другаде.


title: Регламент за изпълнение (ЕС) 2017/463 на Комисията от 16 март 2017 година за определяне на количествата, които следва да бъдат добавени към определените за подпериода от 1 юли до 30 септември 2017 г. количества в рамките на тарифните квоти, открити по силата на Регламент (ЕО) № 1384/2007 за птиче месо с произход от Израел

text:
               17.3.2017

               BG

               Официален вестник на Европейския съюз

               L 72/68

         РЕГЛАМЕНТ ЗА ИЗПЪЛНЕНИЕ (ЕС) 2017/463 НА КОМИСИЯТА
   от 16 март 2017 година
   за определяне на количествата, които следва да бъдат добавени към определените за подпериода от 1 юли до 30 септември 2017 г. количества в рамките на тарифните квоти, открити по силата на Регламент (ЕО) № 1384/2007 за птиче месо с произход от Израел
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 188, параграфи 2 и 3 от него,
   като има предвид, че:

               (1)

               С Регламент (ЕО) № 1384/2007 на Комисията (2) се откриват годишни тарифни квоти за внос на продукти от сектора на птичето месо с произход от Израел.

               (2)

               Количествата, за които се отнасят заявленията за лицензии за внос, подадени от 1 до 7 март 2017 г. за подпериода от 1 април до 30 юни 2017 г., са по-ниски от наличните количества. Поради това е целесъобразно да се определят количествата, за които не са били подадени заявления, и тези количества да бъдат добавени към определените за следващия квотен подпериод количества.

               (3)

               За да се гарантира ефективността на мярката, настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Количествата, за които не са подадени заявления за лицензии за внос по силата на Регламент (ЕО) № 1384/2007 и които следва да бъдат добавени към подпериода от 1 юли до 30 септември 2017 г., са посочени в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 16 март 2017 година.

            За Комисията,

            от името на председателя,

         Jerzy PLEWA

            Генерален директор

            Генерална дирекция „Земеделие и развитие на селските райони“

      (1)  ОВ L 347, 20.12.2013 г., стр. 671.

      (2)  Регламент (ЕО) № 1384/2007 на Комисията от 26 ноември 2007 г. за установяване на правилата за прилагане на Регламент (ЕО) № 2398/96 на Съвета относно отваряне и управление на някои тарифни квоти за внос в Общността на продукти в сектора на птичето месо с произход от Израел (ОВ L 309, 27.11.2007 г., стр. 40).

      ПРИЛОЖЕНИЕ

                  Пореден номер

                  Количества, за които не са подадени заявления и които следва да бъдат добавени към наличните количества за подпериода от 1 юли до 30 септември 2017 г.
                  (в kg)

                  09.4091

                  280 000

                  09.4092

                  2 000 000


title: Регламент за изпълнение (ЕС) № 764/2014 на Комисията от 11 юли 2014 година относно класирането на някои стоки в Комбинираната номенклатура

text:
               16.7.2014

               BG

               Официален вестник на Европейския съюз

               L 209/5

         РЕГЛАМЕНТ ЗА ИЗПЪЛНЕНИЕ (ЕС) № 764/2014 НА КОМИСИЯТА
   от 11 юли 2014 година
   относно класирането на някои стоки в Комбинираната номенклатура
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква а) от него,
   като има предвид, че:

               (1)

               С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87, е необходимо да се приемат мерки относно класирането на стоките, посочени в приложението към настоящия регламент.

               (2)

               С Регламент (ЕИО) № 2658/87 се определят общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея или добавя допълнителни подраздели към нея и която е създадена със специални разпоредби на Съюза, с оглед на прилагането на тарифни и други мерки, свързани с търговията със стоки.

               (3)

               Съгласно тези общи правила стоките, описани в колона 1 от таблицата в приложението, следва да бъдат класирани в кодовете по КН, посочени в колона 2, на основание на посоченото в колона 3 от същата таблица.

               (4)

               Целесъобразно е да се предвиди, обвързващата тарифна информация, издадена по отношение на стоките, обхванати от настоящия регламент, която не е в съответствие с настоящия регламент, да можe да продължи да бъде използвана от титуляря за известен период от време съгласно член 12, параграф 6 от Регламент (ЕИО) № 2913/92 на Съвета (2). Този период следва да бъде определен на три месеца.

               (5)

               Мерките, предвидени в настоящия регламент, са в съответствие със становището на Комитета по Митническия кодекс,

         ПРИЕ НАСТОЯЩИЯ РЕГЛАМЕНТ:
   Член 1
   Стоките, описани в колона 1 от таблицата в приложението, се класират в Комбинираната номенклатура в кода по КН, посочен в колона 2 от същата таблица.
   Член 2
   Обвързващата тарифна информация, която не е в съответствие с настоящия регламент, може да продължи да бъде използвана съгласно член 12, параграф 6 от Регламент (ЕИО) № 2913/92 за срок от три месеца от датата на влизане в сила на настоящия регламент.
   Член 3
   Настоящият регламент влиза в сила на двадесетия ден след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 11 юли 2014 година.

            За Комисията,

            от името на председателя,
         Algirdas ŠEMETA

            Член на Комисията

      (1)  ОВ L 256, 7.9.1987 г., стр. 1.

      (2)  Регламент (ЕИО) № 2913/92 на Съвета от 12 октомври 1992 г. относно създаване на Митнически кодекс на Общността (ОВ L 302, 19.10.1992 г., стр. 1).

      ПРИЛОЖЕНИЕ

                  Описание на стоките

                  Класиране
                  (код по КН)

                  Основания

                  (1)

                  (2)

                  3

                  Продукт, представен като безцветни капсули, напълнени с жълтеникав прах, пригодени за продажба на дребно в етикетирана малка пластмасова бутилка с отвор на винт, съдържаща 60 капсули. Всяка капсула съдържа следните съставки:

                              —

                              глюкозаминхидрохлорид (300 mg),

                              —

                              хондроитинсулфат,

                              —

                              метилсулфонилметан,

                              —

                              малки количества от естери на аскорбинова киселина (витамин С).

                        Според обозначението на етикета продуктът се предлага като хранителна добавка, предназначена за консумация от човека. Указаната върху етикета препоръчителна дневна доза е три капсули.

                  2106 90 92

                  Класирането се определя от общи правила 1 и 6 за тълкуване на Комбинираната номенклатура, допълнителна забележка 5 към глава 21 и текста на кодове по КН 2106, 2106 90 и 2106 90 92.
                  Като се има предвид указаната върху етикета препоръчителна дневна доза, продуктът няма ясно определени профилактични или терапевтични свойства. Следователно същият не може да бъде класиран в позиция 3004 като медикамент.
                  Тъй като продуктът е хранителен препарат, представен под формата на дози и предназначен за използване като хранителна добавка, изискванията съгласно допълнителна забележка 5 към глава 21 са изпълнени.
                  Следователно продуктът трябва да се класира в позиция 2106 като хранителен продукт, неупоменат, нито включен другаде.


title: Регламент за изпълнение (ЕС) 2017/1918 на Комисията от 19 октомври 2017 година за определяне на коефициента на разпределение за количествата, за които се отнасят подадените от 1 до 7 октомври 2017 г. заявления за лицензии за внос и заявления за права на внос, и за определяне на количествата, които следва да бъдат добавени към определените за подпериода от 1 април до 30 юни 2018 г. количества в рамките на тарифните квоти, открити по силата на Регламент (ЕО) № 616/2007 за птиче месо

text:
               20.10.2017

               BG

               Официален вестник на Европейския съюз

               L 271/30

         РЕГЛАМЕНТ ЗА ИЗПЪЛНЕНИЕ (ЕС) 2017/1918 НА КОМИСИЯТА
   от 19 октомври 2017 година
   за определяне на коефициента на разпределение за количествата, за които се отнасят подадените от 1 до 7 октомври 2017 г. заявления за лицензии за внос и заявления за права на внос, и за определяне на количествата, които следва да бъдат добавени към определените за подпериода от 1 април до 30 юни 2018 г. количества в рамките на тарифните квоти, открити по силата на Регламент (ЕО) № 616/2007 за птиче месо
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 188 от него,
   като има предвид, че:

               (1)

               С Регламент (ЕО) № 616/2007 на Комисията (2) се откриват годишни тарифни квоти за внос на продукти от сектора на птичето месо с произход от Бразилия, Тайланд и други трети държави.

               (2)

               По отношение на някои от квотите количествата, за които се отнасят заявленията за лицензии за внос, подадени от 1 до 7 октомври 2017 г. за подпериода от 1 януари до 31 март 2018 г., са по-високи от наличните количества. Поради това следва да се определи до каква степен могат да бъдат издавани лицензии за внос, като се определи коефициент на разпределение, който да се прилага към заявените количества, изчислен съгласно член 7, параграф 2 от Регламент (ЕО) № 1301/2006 на Комисията (3).

               (3)

               По отношение на някои от квотите количествата, за които се отнасят заявленията за права на внос, подадени от 1 до 7 октомври 2017 г. за подпериода от 1 януари до 31 март 2018 г., са по-високи от наличните количества. Поради това следва да се определи до каква степен могат да бъдат издавани права на внос, като се определи коефициент на разпределение, който да се прилага към заявените количества, изчислен съгласно член 6, параграф 3 от Регламент (ЕО) № 1301/2006 във връзка с член 7, параграф 2 от посочения регламент.

               (4)

               По отношение на някои от квотите количествата, за които се отнасят заявленията за лицензии за внос и заявленията за права на внос, подадени от 1 до 7 октомври 2017 г. за подпериода от 1 януари до 31 март 2018 г., са по-ниски от наличните количества. Поради това е целесъобразно да се определят количествата, за които не са били подадени заявления, и тези количества да бъдат добавени към определените за следващия квотен подпериод количества.

               (5)

               За да се гарантира ефективността на мярката, настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   1.   По отношение на количествата, за които се отнасят подадените по силата на Регламент (ЕО) № 616/2007 заявления за лицензии за внос за подпериода от 1 януари до 31 март 2018 г., се прилага коефициентът на разпределение, посочен в част А от приложението към настоящия регламент.
   2.   Количествата, за които не са подадени заявления за лицензии за внос по силата на Регламент (ЕО) № 616/2007 и които следва да бъдат добавени към подпериода от 1 април до 30 юни 2018 г., са посочени в част А от приложението към настоящия регламент.
   Член 2
   1.   По отношение на количествата, за които се отнасят подадените по силата на Регламент (ЕО) № 616/2007 заявления за права на внос за подпериода от 1 януари до 31 март 2018 г., се прилага коефициентът на разпределение, посочен в част Б от приложението към настоящия регламент.
   2.   Количествата, за които не са подадени заявления за права на внос по силата на Регламент (ЕО) № 616/2007 и които следва да бъдат добавени към подпериода от 1 април до 30 юни 2018 г., са посочени в част Б от приложението към настоящия регламент.
   Член 3
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 19 октомври 2017 година.

            За Комисията,

            от името на председателя,

         Jerzy PLEWA

            Генерален директор

            Генерална дирекция „Земеделие и развитие на селските райони“

      (1)  ОВ L 347, 20.12.2013 г., стр. 671.

      (2)  Регламент (ЕО) № 616/2007 на Комисията от 4 юни 2007 г. за откриване и управление на тарифни квоти на Общността за птиче месо с произход от Бразилия, Тайланд и други трети страни (ОВ L 142, 5.6.2007 г., стр. 3).

      (3)  Регламент (ЕО) № 1301/2006 на Комисията от 31 август 2006 г. за определяне на общи правила за управление на тарифните квоти за внос на земеделски продукти, които се управляват чрез система на лицензии за внос (ОВ L 238, 1.9.2006 г., стр. 13).

      ПРИЛОЖЕНИЕ
      ЧАСТ A

                  Номер на група

                  Пореден номер

                  Коефициент на разпределение — заявления, подадени за подпериода от 1 януари до 31 март 2018 г.
                  (%)

                  Количества, за които не са подадени заявления и които следва да бъдат добавени към наличните количества за подпериода от 1 април до 30 юни 2018 г.
                  (kg)

                  1

                  09.4211

                  0,388838

                  —

                  2

                  09.4212

                  —

                  13 622 005

                  4A

                  09.4214

                  0,709344

                  —

                  09.4251

                  20,408202

                  —

                  09.4252

                  1,407574

                  —

                  6A

                  09.4216

                  0,270271

                  —

                  09.4260

                  0,297978

                  —

                  7

                  09.4217

                  —

                  47 043 200

                  8

                  09.4218

                  —

                  9 276 800

            ЧАСТ Б

                  Номер на група

                  Пореден номер

                  Коефициент на разпределение — заявления, подадени за подпериода от 1 януари до 31 март 2018 г.
                  (%)

                  Количества, за които не са подадени заявления и които следва да бъдат добавени към наличните количества за подпериода от 1 април до 30 юни 2018 г.
                  (kg)

                  5A

                  09.4215

                  0,455581

                  —

                  09.4254

                  0,479158

                  —

                  09.4255

                  1,779372

                  —

                  09.4256

                  —

                  6 250 002


title: Регламент за изпълнение (ЕС) № 1239/2014 на Комисията от 19 ноември 2014 година за изменение на Регламент (ЕС) № 716/2013 за определяне на правила за прилагането на Регламент (ЕО) № 110/2008 на Европейския парламент и на Съвета относно определението, описанието, представянето, етикетирането и защитата на географските указания на спиртните напитки

text:
               20.11.2014

               BG

               Официален вестник на Европейския съюз

               L 333/5

         РЕГЛАМЕНТ ЗА ИЗПЪЛНЕНИЕ (ЕС) № 1239/2014 НА КОМИСИЯТА
   от 19 ноември 2014 година
   за изменение на Регламент (ЕС) № 716/2013 за определяне на правила за прилагането на Регламент (ЕО) № 110/2008 на Европейския парламент и на Съвета относно определението, описанието, представянето, етикетирането и защитата на географските указания на спиртните напитки
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 110/2008 на Европейския парламент и на Съвета от 15 януари 2008 г. относно определението, описанието, представянето, етикетирането и защитата на географските указания на спиртните напитки (1), и по-специално член 24, параграф 3 и член 27 от него,
   като има предвид, че:

               (1)

               Съгласно член 20 от Регламент (ЕО) № 110/2008 се изисква държавите членки да изпращат на Комисията технически досиета за всяко установено географско указание. С цел да се осигури еднаквото прилагане на тази разпоредба, следва да се приемат подробни правила по отношение на използването на информационни системи за предаването на тези досиета между държавите членки и Комисията.

               (2)

               В интерес на ефикасното администриране и предвид натрупания опит в използването на информационните системи, въведени от Комисията в миналото, следва да се прилагат общите принципи, установени в Регламент (ЕО) № 792/2009 на Комисията (2), които се отнасят по-специално до заверяването на правата на достъп на органите или лицата, на които е разрешено да изпращат нотификации, до автентичността, целостта и четливостта във времето на документите и до защитата на личните данни.

               (3)

               Като първа стъпка към пълната стандартизация Комисията разработи в рамките на собствените си вътрешни работни процедури и в отношенията си с органите, участващи в управлението на защитата на географските указания на спиртните напитки, в съответствие с глава III от Регламент (ЕО) № 110/2008, информационни системи, даващи възможност за електронно подаване на техническите досиета за установените географски указания съгласно член 20 от Регламент (ЕО) № 110/2008. С цел да се осигури ефикасно управление на тези досиета, държавите членки следва да бъдат задължени да ги предават, като използват наличните информационни системи.

               (4)

               В Регламент за изпълнение (ЕС) № 716/2013 на Комисията (3), с който се определят правилата за прилагане на Регламент (ЕО) № 110/2008, не се уточняват средствата за предаване на тези технически досиета. Поради това посоченият регламент следва да бъде съответно изменен.

               (5)

               Мерките, установени в настоящия регламент, са в съответствие със становището на Комитета по спиртни напитки,

         ПРИЕ НАСТОЯЩИЯ РЕГЛАМЕНТ:
   Член 1
   Регламент за изпълнение (ЕС) № 716/2013 се изменя, както следва:

               1)

               Вмъква се следният член 8а:
               „Член 8а
               Подаване и получаване на технически досиета за установените географски указания
               1.   Компетентните органи на държавите членки подават в Комисията техническите досиета за установените географски указания съгласно член 20, параграф 1 от Регламент (ЕО) № 110/2008, като използват информационните системи, посочени в приложение VI.
               Досиетата се смятат за подадени на датата на получаването им от Комисията.
               2.   Комисията потвърждава на компетентните органи на държавите членки получаването на техническите досиета посредством информационните системи, посочени в приложение VI. Комисията поставя номер на досието на всяко досие.
               Потвърждението за получаване включва най-малко следните елементи:

                           а)

                           номера на досието;

                           б)

                           съответното наименование; и

                           в)

                           датата на получаване.

                     Комисията уведомява за информация и забележки относно техническите досиета и ги предоставя на разположение посредством информационните системи, посочени в приложение VI.
               3.   Членове 4, 5, 6, 7 и 8 от Регламент (ЕО) № 792/2009 се прилагат mutatis mutandis по отношение на уведомяването и предоставянето на информация съгласно параграфи 1 и 2.
               Нотификациите, посочени в член 4, параграф 2, буква а), подточка ii) от Регламент (ЕО) № 792/2009, се извършват най-късно 10 дни след датата на прилагане на настоящия регламент.“

               2)

               Добавя се приложение VI в съответствие с приложението към настоящия регламент.

         Член 2
   Влизане в сила и прилагане
   Настоящият регламент влиза в сила на третия ден след деня на публикуването му в Официален вестник на Европейския съюз.
   Той се прилага от 1 януари 2015 г.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 19 ноември 2014 година.

            За Комисията

            Председател

         Jean-Claude JUNCKER

      (1)  ОВ L 39, 13.2.2008 г., стр. 16.

      (2)  Регламент (ЕО) № 792/2009 на Комисията от 31 август 2009 г. за установяване на подробни правила за нотифицирането на Комисията от страна на държавите членки на информацията и документите във връзка с прилагането на общата организация на пазарите, режима на директните плащания, насърчаването на продажбата на селскостопански продукти и правилата, приложими за най-отдалечените райони и малките острови в Егейско море (ОВ L 228, 1.9.2009 г., стр. 3).

      (3)  Регламент за изпълнение (ЕС) № 716/2013 на Комисията от 25 юли 2013 г. за определяне на правила за прилагането на Регламент (ЕО) № 110/2008 на Европейския парламент и на Съвета относно определението, описанието, представянето, етикетирането и защитата на географските указания на спиртните напитки (ОВ L 201, 26.7.2013 г., стр. 21).

      ПРИЛОЖЕНИЕ

            „ПРИЛОЖЕНИЕ VI
            Информационни системи, посочени в член 8а
            За да получат указания относно начина на достъп и използване на информационните системи, предоставени на разположение на държавите членки от Комисията, компетентните органи на държавите членки трябва да се свържат с Комисията на следния адрес:
            Функционална пощенска кутия: AGRI-EXT-HELPDESK@ec.europa.eu“


title: Регламент за изпълнение (ЕС) 2015/195 на Комисията от 5 февруари 2015 година за одобрение на изменение, което не е несъществено, в спецификацията на наименование, вписано в регистъра на защитените наименования за произход и защитените географски указания (Brocciu corse/Brocciu (ЗНП)

text:
                  10.2.2015

                  BG

                  Официален вестник на Европейския съюз

                  L 33/6

         РЕГЛАМЕНТ ЗА ИЗПЪЛНЕНИЕ (ЕС) 2015/195 НА КОМИСИЯТА
         от 5 февруари 2015 година
         за одобрение на изменение, което не е несъществено, в спецификацията на наименование, вписано в регистъра на защитените наименования за произход и защитените географски указания (Brocciu corse/Brocciu (ЗНП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 2 от него,
         като има предвид, че:

                     (1)

                     В съответствие с член 53, параграф 1, първа алинея от Регламент (ЕС) № 1151/2012 Комисията разгледа заявлението на Франция за одобрение на изменение в спецификацията на защитеното наименование за произход „Brocciu corse“/„Brocciu“, регистрирано по силата на Регламент (ЕО) № 1107/96 на Комисията (2), изменен с Регламент (ЕО) № 828/2003 (3).

                     (2)

                     Тъй като въпросното изменение не е несъществено по смисъла на член 53, параграф 2 от Регламент (ЕС) № 1151/2012, в съответствие с член 50, параграф 2, буква а) от същия регламент Комисията публикува заявлението за изменение в Официален вестник на Европейския съюз (4).

                     (3)

                     Тъй като Комисията не получи никакви възражения по член 51 от Регламент (ЕС) № 1151/2012, изменението в спецификацията следва да бъде одобрено,

               ПРИЕ НАСТОЯЩИЯ РЕГЛАМЕНТ:

            Член 1
            Одобрява се публикуваното в Официален вестник на Европейския съюз изменение в спецификацията на наименованието „Brocciu corse“/„Brocciu“ (ЗНП).

            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.

            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 5 февруари 2015 година.

                  За Комисията,

                  от името на председателя,

               Phil HOGAN

                  Член на Комисията

            (1)  ОВ L 343, 14.12.2012 г., стр. 1.

            (2)  Регламент (ЕО) № 1107/96 на Комисията от 12 юни 1996 г. относно регистриране на географски указания и наименования за произход по процедурата, предвидена в член 17 на Регламент (ЕИО) № 2081/92 на Съвета (ОВ L 148, 21.6.1996 г., стр. 1).

            (3)  Регламент (ЕО) № 828/2003 на Комисията от 14 май 2003 г. за изменение на елементи от спецификацията на шестнайсет означения, фигуриращи в приложението към Регламент (ЕО) № 1107/96 за регистрацията на географски указания и наименования за произход по процедурата, предвидена в член 17 от Регламент (ЕИО) № 2081/92 на Съвета относно защитата на географските указания и наименования за произход на селскостопански и хранителни продукти (Danablu, Monti Iblei, Lesbos, Beaufort, Salers, Reblochon or Reblochon de Savoie, Laguiole, Mont d'Or или Vacherin du Haut-Doubs, Comté, Roquefort, Epoisses de Bourgogne, Brocciu corse или Brocciu, Sainte-Maure de Touraine, Ossau-Iraty, Dinde de Bresse, Huile essentielle de lavande de Haute-Provence) (ОВ L 120, 15.5.2003 г., стр. 3).

            (4)  ОВ C 316, 16.9.2014 г., стр. 6.


title: Регламент за изпълнение (ЕС) 2017/1205 на Комисията от 5 юли 2017 година за определяне на коефициента на разпределение за количествата, за които се отнасят подадените от 23 юни 2017 г. до 30 юни 2017 г. заявления за лицензии за внос в рамките на тарифните квоти, открити по силата на Регламент за изпълнение (ЕС) 2015/2081 за някои зърнени храни с произход от Украйна

text:
               6.7.2017

               BG

               Официален вестник на Европейския съюз

               L 173/13

         РЕГЛАМЕНТ ЗА ИЗПЪЛНЕНИЕ (ЕС) 2017/1205 НА КОМИСИЯТА
   от 5 юли 2017 година
   за определяне на коефициента на разпределение за количествата, за които се отнасят подадените от 23 юни 2017 г. до 30 юни 2017 г. заявления за лицензии за внос в рамките на тарифните квоти, открити по силата на Регламент за изпълнение (ЕС) 2015/2081 за някои зърнени храни с произход от Украйна
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 188, параграфи 1 и 3 от него,
   като има предвид, че:

               (1)

               С Регламент за изпълнение (ЕС) 2015/2081 на Комисията (2) се откриват тарифни квоти за внос на някои зърнени храни с произход от Украйна.

               (2)

               В член 1, параграф 1 от Регламент за изпълнение (ЕС) 2015/2081 за периода от 1 януари 2017 г. до 31 декември 2017 г. се определя количество от 270 000 тона по квотата с пореден номер 09.4307.

               (3)

               Количествата, за които се отнасят заявленията за лицензии за внос, подадени от 23 юни 2017 г., 13 часа брюкселско време, до 30 юни 2017 г., 13 часа брюкселско време, за квотата с пореден номер 09.4307, надвишават наличните количества. Поради това следва да се определи до каква степен могат да бъдат издавани лицензии за внос, като се определи коефициент на разпределение, който да се прилага към заявените количества за съответната квота, изчислен съгласно член 7, параграф 2 от Регламент (ЕО) № 1301/2006 на Комисията (3).

               (4)

               Следва също да не се издават повече лицензии за внос за количествата по квотата с пореден номер 09.4307, посочени в Регламент за изпълнение (ЕС) 2015/2081, за текущия квотен период.

               (5)

               За да се гарантира ефективността на мярката, настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   1.   Към количествата, за които се отнасят заявленията за лицензии за внос за квотата с пореден номер 09.4307, посочени в приложението към Регламент за изпълнение (ЕС) 2015/2081, подадени от 23 юни 2017 г., 13 часа брюкселско време, до 30 юни 2017 г., 13 часа брюкселско време, се прилага коефициент на разпределение от 56,118160 % за заявленията, подадени в рамките на тарифната квота с пореден номер 09.4307.
   2.   Подаването на нови заявления за лицензии за квотата с пореден номер 09.4307, посочени в приложението към Регламент за изпълнение (ЕС) 2015/2081, се прекратява, считано от 30 юни 2017 г. в 13 часа брюкселско време, за текущия квотен период.
   Член 2
   Настоящия регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 5 юли 2017 година.

            За Комисията,

            от името на председателя,

         Jerzy PLEWA

            Генерален директор

            Генерална дирекция „Земеделие и развитие на селските райони“

      (1)  ОВ L 347, 20.12.2013 г., стр. 671.

      (2)  Регламент за изпълнение (ЕС) 2015/2081 на Комисията от 18 ноември 2015 г. за откриване и управление на тарифни квоти за внос на някои зърнени храни с произход от Украйна (ОВ L 302, 19.11.2015 г., стр. 81).

      (3)  Регламент (ЕО) № 1301/2006 на Комисията от 31 август 2006 г. за определяне на общи правила за управление на тарифните квоти за внос на земеделски продукти, които се управляват чрез система на лицензии за внос (ОВ L 238, 1.9.2006 г., стр. 13).


title: Регламент за изпълнение (ЕС) 2015/1851 на Комисията от 15 октомври 2015 година за изменение на Регламент за изпълнение (ЕС) № 948/2014 по отношение на срока на складирането по договор и размера на помощта, която се отпуска за частното складиране на обезмаслено мляко на прах

text:
               16.10.2015

               BG

               Официален вестник на Европейския съюз

               L 271/12

         РЕГЛАМЕНТ ЗА ИЗПЪЛНЕНИЕ (ЕС) 2015/1851 НА КОМИСИЯТА
   от 15 октомври 2015 година
   за изменение на Регламент за изпълнение (ЕС) № 948/2014 по отношение на срока на складирането по договор и размера на помощта, която се отпуска за частното складиране на обезмаслено мляко на прах
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1), и по-специално член 18, параграф 2, член 20, букви в), л) и м) и член 223, параграф 3, буква в) от него,
   като взе предвид Регламент (ЕС) № 1370/2013 на Съвета от 16 декември 2013 г. за установяване на мерки за определянето на някои помощи и възстановявания, свързани с общата организация на пазарите на селскостопански продукти (2), и по-специално член 4 от него,
   като има предвид, че:

               (1)

               С Регламент за изпълнение (ЕС) № 948/2014 на Комисията (3) бяха открити схеми за предоставяне на помощ за частно складиране на обезмаслено мляко на прах с оглед на особено утежнената ситуация на пазара, настъпила по-специално в резултат на наложената от Русия забрана върху вноса на млечни продукти от Съюза.

               (2)

               След допълнителното влошаване на цените на обезмасленото мляко на прах схемата за частно складиране бе удължена до 28 февруари 2015 г. с Регламент за изпълнение (ЕС) № 1337/2014 на Комисията (4), до 30 септември 2015 г. с Регламент за изпълнение (ЕС) 2015/303 на Комисията (5), и до 29 февруари 2016 г. с Регламент за изпълнение (ЕС) 2015/1548 на Комисията (6).

               (3)

               Предвид продължаващата тенденция на спад на цените на обезмасленото мляко на прах вследствие на значителното свръхпредлагане на мляко на вътрешния пазар и продължаващите ограничения на търсенето в световен мащаб, е целесъобразно да се предвидят допълнителни мерки за насърчаване на операторите да складират по-големи количества, с цел да се облекчи натискът върху пазара, поради което следва да се предоставя помощ в по-голям размер, когато продуктите са представени за по-дълъг срок на складиране по договор.

               (4)

               Въпреки това, за да се даде възможност на операторите да реагират гъвкаво на бъдещи пазарни промени, следва да се разреши такива продукти да се освобождават от склад при намален размер на помощта след минимален срок на складиране от девет месеца.

               (5)

               Като се вземе предвид продължителността на увеличения срок на складиране по договор, авансовото плащане, посочено в член 31 от Регламент (ЕО) № 826/2008 на Комисията (7), следва да бъде адаптирано.

               (6)

               По силата на член 35, параграф 3 от Регламент (ЕО) № 826/2008 и с цел внимателно да се проследи използването на мярката, е целесъобразно да се определи срокът за представяне на уведомленията по член 35, параграф 1, буква а) от посочения регламент.

               (7)

               За да се постигне незабавно въздействие върху пазара и да се допринесе за стабилизирането на цените, предвидената в настоящия регламент мярка следва да влезе в сила в деня след деня на публикуването му.

               (8)

               Мерките, предвидени в настоящия регламент, са в съответствие със становището на Комитета за общата организация на селскостопанските пазари,

         ПРИЕ НАСТОЯЩИЯ РЕГЛАМЕНТ:
   Член 1
   Регламент за изпълнение (ЕС) № 948/2014 се изменя, както следва:

               1)

               Член 4 се заменя със следното:
               „Член 4
               1.   Помощта за продуктите, посочени в член 1, се определя, както следва:

                           а)

                           Ако срокът на складиране по договор е между 90 и 210 дни, помощта е:

                                       1)

                                       8,86 EUR на тон складиран продукт за постоянните разходи за складиране,

                                       2)

                                       0,16 EUR за тон на ден за складиране по договор.

                           б)

                           Ако срокът на складиране по договор е 365 дни, помощта е:

                                       1)

                                       8,86 EUR за тон на склад за постоянните разходи за складиране,

                                       2)

                                       0,36 EUR за тон на ден за складиране по договор.

                     Въпреки това, чрез дерогация от член 34, параграф 6 от Регламент (ЕО) № 826/2008, при която количеството по договора може да бъде изведено от склада след изтичане на минимален период на съхранение от 270 дни, размерът на помощта се намалява с 10 %.
               2.   Заявленията са валидни само когато доказват необходимостта от размера на помощта, за която се кандидатства.
               Договорите, сключени съгласно настоящия регламент за срок на складиране между 90 и 210 дни, не могат да бъдат променяни в договори по параграф 1, първа алинея, буква б).
               3.   Складирането по договор приключва в деня, предшестващ деня на извеждането от склада.“

               2)

               Вмъква се следният член 4а:
               „Член 4а
               Чрез дерогация от член 31, параграф 2 от Регламент (ЕО) № 826/2008, авансовото плащане на помощта за договори по член 4, параграф 1, първа алинея, буква б) от настоящия регламент не надвишава размера на помощта, съответстващ на срок на складиране от 270 дни.“

               3)

               Член 6 се заменя със следното:
               „Член 6
               Държавите членки уведомяват Комисията:

                           а)

                           до всеки вторник — относно количествата от предходната седмица, както и отделно от това относно количествата, посочени в член 4, параграф 1, първа алинея, букви а) и б), за които са сключени договори или са подадени заявления за сключване на договори, както се изисква в член 35, параграф 1, буква а) от Регламент (ЕО) № 826/2008;

                           б)

                           не по-късно от края на всеки месец — относно данните за запасите през предходния месец, както се изисква съгласно член 35, параграф 1, буква б) от Регламент (ЕО) № 826/2008.“

         Член 2
   Настоящият регламент влиза в сила в деня след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 15 октомври 2015 година.

            За Комисията

            Председател

         Jean-Claude JUNCKER

      (1)  ОВ L 347, 20.12.2013 г., стр. 671.

      (2)  ОВ L 346, 20.12.2013 г., стр. 12.

      (3)  Регламент за изпълнение (ЕС) № 948/2014 на Комисията от 4 септември 2014 г. за започване на частно складиране на обезмаслено мляко на прах и за предварително определяне на размера на помощта (ОВ L 265, 5.9.2014 г., стр. 18).

      (4)  Регламент за изпълнение (ЕС) № 1337/2014 на Комисията от 16 декември 2014 г. за изменение на регламенти за изпълнение (ЕС) № 947/2014 и (ЕС) № 948/2014 по отношение на крайния срок за подаване на заявления за помощ за частно складиране на масло и обезмаслено мляко на прах (ОВ L 360, 17.12.2014 г., стр. 15).

      (5)  Регламент за изпълнение (ЕС) 2015/303 на Комисията от 25 февруари 2015 г. за изменение на регламенти за изпълнение (ЕС) № 947/2014 и (ЕС) № 948/2014 по отношение на крайния срок за подаване на заявления за помощ за частно складиране на масло и обезмаслено мляко на прах (ОВ L 55, 26.2.2015 г., стр. 4).

      (6)  Регламент за изпълнение (ЕС) 2015/1548 на Комисията от 17 септември 2015 г. за изменение на регламенти за изпълнение (ЕС) № 947/2014 и (ЕС) № 948/2014 по отношение на крайния срок за подаване на заявления за помощ за частно складиране на масло и обезмаслено мляко на прах (ОВ L 242, 18.9.2015 г., стр. 26).

      (7)  Регламент (ЕО) № 826/2008 на Комисията от 20 август 2008 г. за определяне на общи правила за предоставянето на помощ за частно складиране на някои земеделски продукти (ОВ L 223, 21.8.2008 г., стр. 3).


title: Регламент за изпълнение (ЕС) № 143/2010 на Съвета от 15 февруари 2010 година за временно оттегляне на предвидения в Регламент (ЕО) № 732/2008 специален насърчителен режим за устойчиво развитие и добро управление по отношение на Демократична социалистическа република Шри Ланка

text:
               20.2.2010

               BG

               Официален вестник на Европейския съюз

               L 45/1

         РЕГЛАМЕНТ ЗА ИЗПЪЛНЕНИЕ (ЕС) № 143/2010 НА СЪВЕТА
   от 15 февруари 2010 година
   за временно оттегляне на предвидения в Регламент (ЕО) № 732/2008 специален насърчителен режим за устойчиво развитие и добро управление по отношение на Демократична социалистическа република Шри Ланка
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕО) № 732/2008 на Съвета от 22 юли 2008 г. за прилагане на схема от общи тарифни преференции за периода от 1 януари 2009 г. до 31 декември 2011 г. (1), и по-специално член 19, параграф 4 от него,
   като взе предвид предложението на Европейската комисия,
   като има предвид, че:

               (1)

               Съгласно Регламент (ЕО) № 732/2008, и по-специално член 9 и член 10, параграф 6 от него, Демократична социалистическа република Шри Ланка (наричана по-долу „Шри Ланка“) е държава бенефициер на специалния насърчителен режим за устойчиво развитие и добро управление, предоставен в рамките на схемата на Европейския съюз за общи тарифни преференции.

               (2)

               В Решение 2008/938/ЕО на Комисията (2), в което Шри Ланка е включена в списъка на държавите бенефициери на специалния насърчителен режим за устойчиво развитие и добро управление за периода от 1 януари 2009 г. до 31 декември 2011 г., се посочва, че изпълнението от страна на Шри Ланка на критериите за предоставяне на режима, свързани с трите конвенции за правата на човека, е предмет на разследване, започнато в съответствие с Регламент (ЕО) № 980/2005 на Съвета от 27 юни 2005 г. за прилагане на схема на общи тарифни преференции (3).

               (3)

               Съгласно доклади, становища и информация на Обединените нации, както и други обществено достъпни доклади и информация от други подходящи източници, включително неправителствени организации, с които Европейската комисия разполага (наричана по-долу „Комисията“), националното законодателство на Шри Ланка, включващо Международния пакт за граждански и политически права, Конвенцията против изтезанията и други форми на жестоко, нечовешко или унизително отнасяне или наказание и Конвенцията за правата на детето, не се прилага ефективно. Споменатите три конвенции са посочени като основни конвенции в областта на правата на човека съответно в точки 1, 5 и 6 от приложение III, част А към Регламент (ЕО) № 732/2008.

               (4)

               В член 15, параграф 2 от Регламент (ЕО) № 732/2008 се предвижда временното оттегляне на предоставения в съответствие с посочения регламент специален насърчителен режим за устойчиво развитие и добро управление, по-специално ако националното законодателство, включващо посочените в приложение III към същия регламент конвенции, които са били ратифицирани в изпълнение на изискванията на член 8, параграфи 1 и 2 от същия регламент, не се прилага ефективно.

               (5)

               С Решение 2008/803/ЕО на Комисията (4) беше започнато разследване, за да се установи „дали националното законодателство на Демократична социалистическа република Шри Ланка във връзка с международните конвенции за човешките права, по-специално Международния пакт за граждански и политически права, Конвенцията против изтезанията и други форми на жестоко, нечовешко или унизително отношение или наказание и Конвенцията за правата на детето, се прилага ефективно“.

               (6)

               През цялото време на разследването Комисията предоставяше на Шри Ланка всякакви възможности да окаже сътрудничество при разследването, включително да изрази становище по отношение на общите констатации на експертите, на които Комисията възложи предоставянето на независима правна оценка по въпросите на разследването. Независимо от факта, че Шри Ланка реши да не сътрудничи, нито да участва по друг начин при разследването, Комисията поддържаше редовни контакти с нея извън рамките на разследването, за да ѝ даде възможност да предостави на вниманието на Комисията всякаква отнасяща се към разследването информация. Получената в този контекст информация от Шри Ланка беше отчетена в пълна степен от Комисията и допринесе за оформянето на оценката.

               (7)

               На 19 октомври 2009 г. Комисията одобри доклад, съдържащ констатациите ѝ (наричан по-долу „докладът“). Заключението на доклада е, че националното законодателство на Шри Ланка, включващо международни конвенции в областта на правата на човека, и по-специално Международния пакт за граждански и политически права, Конвенцията против изтезанията и други форми на жестоко, нечовешко или унизително отнасяне или наказание и Конвенцията за правата на детето, не се прилага ефективно.

               (8)

               Докладът, съдържащ констатациите от разследването, беше предоставен на Шри Ланка и ѝ беше напомнено, че въз основа на тези констатации Комисията възнамерява да реши дали да препоръча временното оттегляне на специалния насърчителен режим за устойчиво развитие и добро управление. На Шри Ланка беше даден също срок, в рамките на който имаше възможност да направи изявления по този въпрос или конкретно във връзка с доклада.

               (9)

               Шри Ланка предостави на Комисията някои виждания по отношение на съдържанието на доклада и провеждането на разследването. Тези виждания засягаха също факти и констатации, за които на Шри Ланка беше дадена възможност да изрази становище по време на разследването, без обаче тя да го направи. Въпреки това Комисията разгледа внимателно вижданията на Шри Ланка, и по-специално онези от тях, които се отнасяха към решението за временно оттегляне. Оценката на Комисията, за която Шри Ланка беше информирана, доведе до заключението, че никой от аргументите на Шри Ланка не би могъл да промени съществено констатациите на разследването.

               (10)

               На 17 ноември 2009 г. Комисията представи доклада за констатациите от разследването на Комитета по общите преференции в съответствие с член 19, параграф 1 от Регламент (ЕО) № 732/2008.

               (11)

               Предвид горепосоченото специалният насърчителен режим за устойчиво развитие и добро управление следва да бъде оттеглен временно по отношение на всички продукти с произход от Шри Ланка, докато бъде решено, че основанията за временното оттегляне вече не са налице.

               (12)

               Настоящият регламент следва да влезе в сила шест месеца след неговото приемане, освен ако Съветът не вземе решение преди това въз основа на предложение на Комисията, че основанията за него вече не са налице,

         ПРИЕ НАСТОЯЩИЯ РЕГЛАМЕНТ:
   Член 1
   Предвиденият в Регламент (ЕО) № 732/2008 специален насърчителен режим за устойчиво развитие и добро управление се оттегля временно по отношение на продуктите с произход от Шри Ланка.
   Член 2
   По отношение на срока на прилагане на Регламент (ЕО) № 732/2008 Съветът с квалифицирано мнозинство по предложение на Комисията възстановява специалния насърчителен режим по отношение на продуктите с произход от Шри Ланка, ако основанията за временното оттегляне вече не са налице.
   Член 3
   Настоящият регламент влиза в сила шест месеца след приемането му, освен ако преди това Съветът не вземе друго решение по предложение на Комисията, съгласно член 19, параграф 5 от Регламент (ЕО) № 732/2008.
   Член 4
   Настоящият регламент се публикува в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 15 февруари 2010 година.

            За Съвета

            Председател

         Á. GABILONDO

      (1)  ОВ L 211, 6.8.2008 г., стр. 1.

      (2)  Решение на Комисията 2008/938/ЕО от 9 декември 2008 г. относно списъка на държавите бенефициери, които отговарят на изискванията за предоставяне на специалния насърчителен режим за устойчиво развитие и добро управление, предвиден в Регламент (ЕО) № 732/2008 на Съвета за прилагане на схема от общи тарифни преференции за периода от 1 януари 2009 г. до 31 декември 2011 г. (ОВ L 334, 12.12.2008 г., стр. 90).

      (3)  ОВ L 169, 30.6.2005 г., стр. 1.

      (4)  Решение 2008/803/ЕО на Комисията от 14 октомври 2008 г. за започване на разследване съгласно член 18, параграф 2 от Регламент (ЕО) № 980/2005 на Съвета по отношение на ефективното прилагане на определени конвенции за човешките права в Шри Ланка (ОВ L 277, 18.10.2008 г., стр. 34).